Hafslund Kraft

Hafslund Kraft (stiftet 6. juli 2001 som Oslo Energi Produksjon AS) er et norsk kraftproduksjonsselskap felleseid av Hafslund (56,5 %) og Eidsiva Energi (43,5 %).

Selskapet har egne produksjonsanlegg i Aurland, Hallingdal, Innlandet og Glomma, samt at de er deleier i flere kraftverk over hele Sør-Norge, direkte eller indirekte gjennom det heleide datterselskapet Hafslund Kraft Innlandet.

Selskapet eier helt eller delvis 81 vannkraftverk. Hafslund Krafts egen kraftproduksjon er på til sammen ca. 18 TWh. Totalt drifter selskapet en produksjon på over 21 TWh. 

I juni 2024 kjøpte selskapet vindkraftverket Tonstad i kommunene Sirdal og Flekkefjord. Tonstad Vindpark er blant Norges største landbaserte vindkraftverk med en installert effekt på 208 MW og en årlig produksjon på rundt 670 GWh, I tillegg eier selskapet 20 % av vindkraftverkene Kjølberget og Raskiftet i Innlandet.

 Historie 
Selskapet har sitt opphav dels i energiselskapet Hafslund og dels i Christiania Elektricitetsværk. Hafslund ble dannet da et norsk konsortium i 1894 kjøpte Hafslund hovedgård av bl.a. arvingene av industrimagnaten Benjamin Wegner, og utviklet eiendommen til et ledende kraftselskap. Christiania Elektricitetsværk ble etablert i 1892. Hammeren kraftverk i Maridalen sto ferdig noen år senere. Vannkraftproduksjonen økte betydelig fra 1920-årene og fram til 1989 under navnet Oslo Lysverker. Dette resulterte i utbygging av kraftverkene i Hallingdal, Solbergfoss, Aurland og Vinstra i Gudbrandsdalen. 

I 1991 ble Oslo Lysverker omdannet til aksjeselskap med navnet Oslo Energi AS, og videre i 1994 tok selskapet form som konsern. I perioden 1996–2006 ble datterselskapene i konsernet Oslo Energi Holding solgt eller innfusjonert. Selskapets andel i Fellesanlegget Kykkelsrud Fossumfoss kraftverk ble solgt til Hafslund. Oppgjøret kom i form av en rettet emisjon og gjorde at Oslo Energi Holding ble største aksjonær i Hafslund. I 1997 kjøpte Vattenfall Norge seg inn i Hafslund og ble største aksjonær. I 1999 kjøpte Oslo Energi Holding alle Statoils aksjer i Hafslund og ble igjen største aksjonær med 31,5 %. I 2000 solgte Folketrygdefondet sine andeler i Hafslund til Vattenfall som dermed satt med 20,5 %. I 2001 ble omsetningsselskapet Oslo Energi AS og dermed også merkevaren Oslo Energi solgt til Vattenfall Norge. Samtidig skiftet konsernet navn til E-CO Energi. Vattenfalls aksjer i Hafslund ble overtatt av svenske Sydkraft AB. 

I 2001 ble E-CO Energi også majoritetseier i Oppland Energi. Byggingen av kraftverkene Øyberget og Framruste i Øvre Otta ble satt i drift i 2005. I 2008 ble Breidalsoverføringen åpnet mellom Breidalsvannet og Raudalsvannet. I april 2017 ble det kunngjort at E-CO Energi kjøper Hafslunds vannkraftproduksjon.

I 2017 kjøpte E-CO Energi Hafslund Produksjon Holding AS etter at Oslo kommune og Fortum gjorde en omstrukturering av Hafslund-konsernet. I 2018 ble E-CO Energi og Hafslund fusjonert til Hafslund Eco. 

I 2019 slo Hafslund Eco og Eidsiva sammen deler av virksomhetene sine. Produksjonsselskapet Hafslund Kraft (da Hafslund Eco Vannkraft) ble eid sammen av de to konsernene. 

Før fusjonen med Hafslund og Eidsiva Vannkraft hadde E-CO Energi ca. 2,5 milliarder kroner i omsetning. Selskapet var også Norges nest største kraftprodusent, med en samlet årsproduksjon på ca. 10 TWh.

 Referanser 

 Eksterne lenker